Bănci și Asigurări

Rezervele internaţionale ale României (valute plus aur) totalizau la finele lunii martie 35,86 miliarde de euro, în scădere cu 499 de milioane de euro faţă de valoarea de la 28 februarie 2019, arată datele Băncii Naţionale a României (BNR).

Rezervele valutare se situau la nivelul de 32,03 miliarde de euro, o scădere cu 461 de milioane euro faţă de la finele lunii precedente.

În cursul lunii martie, intrările au fost de 997 de milioane de euro, reprezentând modificarea rezervelor minime în valută constituite de instituţiile de credit, alimentarea conturilor Ministerului Finanţelor Publice, alimentarea contului Comisiei Europene şi altele.

În schimb, ieşirile au fost de 1,458 de miliarde de euro, reprezentând modificarea rezervelor minime în valută constituite de instituţiile de credit, plăţi de rate şi dobânzi în contul datoriei publice şi a altor obligaţii externe denominate în valută (436 de milioane de euro) şi altele.

Rezerva de aur s-a menţinut la 103,7 tone, iar, în condiţiile evoluţiilor preţurilor internaţionale, valoarea acesteia s-a situat la 3,835 de miliarde de euro.

Plăţile scadente în luna aprilie 2019 în contul datoriei publice denominate în valută, directe sau garantate de MFP, însumează circa 1,208 miliarde de euro.